Beatissime pater, exponitur s. v. pro parte deuoti illius oratoris Laurentij Melle, presbiteri Aboensis diocesis, quod, cum olim ipse in juuenili etate constitutus esset, quoddam pretensum factum commisit, de quo conuictus ab officio sacerdotalj per locj ordinarium depositus fuit; licet postmodum diuinis se usque ad dictum ministerium jnclusiue dimiserit officijs, confisus de quadam rehabilitatione sibj per archiepiscopum Londoniensem (= Lundensem) facta, et licet per litteras penitentiarie vestre fuerit restitutus, quia tamen de diuinorum percipacione huiusmodi et de irregularitate propterea per eum contracta nullam fecit mentionem et de nouo se diuinis non in contemptum clauium immiscuit officijs, dubitet restitutionem predictam sibj propterea non suffragarj. Cum autem, pater sancte, prefatus orator de excessibus huiusmodi plurimum doluerit et doleat ab jntimis et pro eorum expurgatione diuersa loca sancta et pia ac etiam dominicum sepulcrum et ecclesiam sancti Jacobj in Compostella prosequendo non sine laboribus mendicando visitauerit, beneficia non habens nec patrimonium vnde viuere possit, suplicat humiliter s. v. prefatus orator, quatenus statuj suo in premissis oportune prouidentes ipsumque specialibus fauore et gracia prosequentes eundem oratorem ab excessibus huiusmodi ac sententijs, censuris et penis ecclesiasticis, si quas forsan propterea jncurrerit, absoluere secumque super irregularitate predicta et quod in omnibus per eum susceptis ordinibus etiam in altaris ministerio ministrare libere et licite possit, dispensare omnemque jnhabilitatis et jnfamie maculam siue notam premissorum occasione contractam penitus abolere digneminj de gratia specialj. …… Concessum ut petitur in presentia d. n. pape. Jo. car. Alexandrinus …… Datum Rome apud sanctum Petrum tertio nonas maij anno tertio.